Ljudi su se nekad masovno kupali na Savi, Bundeku, Korani, Dravi… Kupališta, iako uglavnom prilično jednostavna, bila su živa i predivna, a za vodu se govorilo da je toliko čista da je se može piti. Srećom, postoje dokazi tog vremena, fotografije snimljene između tridesetih i sedamdesetih godina, sve redom čarobne.

Ljudi na njima, gomile njih, skaču u vodu, leže na travi ili šljunku, igraju se, smiju, druže i žive, čini se da žive neki posve drugi život.

Kad smo počeli kopati po ovim starim slikama prvotna nam je namjera bila oraspoložiti vas ako ste još uvijek, kao i mi, daleko od mora i inspirirati na neki odlazak na rijeku ili jezero. No, sada nam je jasno da bi vas, zapravo, mogli samo rastužiti, kada shvatite što danas više ne postoji.

1. Kupališta na Savi

Godine 1926. Zagreb je dobio javno kupalište na Savi s 900 kabina i 560 ormarića. Najpoznatiji dio je bio Babinjak, ograđeni dio namijenjen samo ženama. Šezdesetih godina, zbog onečišćenja Save, zabranjeno je kupanje pa je staro kupalište pretvoreno samo u sunčalište.

2. Kupalište na Bundeku

Bundek je zapravo nastao zbog iskopa šljunka 1955. godine za potrebe izgradnje Zagrebačkog Velesajma. Kako se nitko nije previše brinuo za ovo umjetno jezero, ono se već 1970-ih više nije moglo koristiti kao kupalište.

3. Kupališta na Korani

Korana je nekad okupljala mnoštvo kupača na svojih nekoliko kupališta. Foginovo kupalište u Karlovcu je vjerovatno jedno od najpoznatijih.

4. Jaskanska kupališta

U Jastrebarskom su se nekad kupali u bazenu u perivoju grofa Stjepana Erdödya, a kupališta su bila smještena i na potoku kod Bencetićevog mlina te kod mlina Šujstera (kasnije je prodan obitelji Vađina pa je preimenovan u mlin Vađina) na potoku Reka. Ova stara kupališta su nestala zajedno s prestankom rada mlinova.

5. Kupalište Novo Virje

Novo Virje se nalazi na sjeveroistoku Koprivničko-križevačke županije i smješteno je uz tok Drave. Iskopali smo jednu simpatičnu fotografiju kupanja u tom mjestu, iz 1937. godine.

6. Varaždinsko kupalište

Varaždincima je kupanje na Dravi nekad bilo omiljeno, a sada su ta kupališta prazna već nekoliko desetljeća. Nekadašnje plaže i šetnice su sada zapušteni i pretvoreni u odlagališta otpada.

7. Repićevo kupalište

Ovo se kupalište nalazilo u Slavonskom brodu. Sagradila su ga braća Repić 1886. godine i imalo je 3 bazena, od kojih su, nakon bombardiranja u Drugom svjetskom ratu, obnovljena samo dva. A i ona su, nakon zime 1966. godine, propale zbog neodržavanja. O kupalištu je, inače, nakon 1945. godine brinuo Mata Marković koji je naposlijetku postao novi upravitelj pa je kupalište preimenovano u Matino kupalište.